## Odluka o kriterijima i mjerilima za dodjelu poticajnih sredstava za razvoj širokopojasne infrastrukture na područjima gdje ne postoji dostatan interes za razvoj i ulaganje u infrastrukturu širokopojas

### NN 51/2007 (21.5.2007.), Odluka o kriterijima i mjerilima za dodjelu poticajnih sredstava za razvoj širokopojasne infrastrukture na područjima gdje ne postoji dostatan interes za razvoj i ulaganje u infrastrukturu širokopojas

# VLADA REPUBLIKE HRVATSKE

**1687**

Na temelju članka 30. stavka 2. Zakona o Vladi Republike Hrvatske (»Narodne
novine«, br. 101/98, 15/2000, 117/2001, 199/2003 i 30/2004), a u vezi s točkom
II. Odluke o iznosu i načinu raspodjele viška prihoda nad rashodima Hrvatske
agencije za telekomunikacije ostvarenog u 2005. godini, klase: 344-03/06-02/02,
urbroja: 5030116-06-7, od 21. prosinca 2006. godine, Vlada Republike Hrvatske je
na sjednici održanoj 16. svibnja 2007. godine donijela

## ODLUKU

### O KRITERIJIMA I MJERILIMA ZA DODJELU POTICAJNIH SREDSTAVA ZA RAZVOJ ŠIROKOPOJASNE INFRASTRUKTURE NA PODRUČJIMA GDJE NE POSTOJI DOSTATAN INTERES ZA RAZVOJ I ULAGANJE U INFRASTRUKTURU ŠIROKOPOJASNOG PRISTUPA INTERNETU

I.

U cilju provedbe Programa e-Hrvatska 2007, Strategije razvoja širokopojasnog
pristupa internetu u Republici Hrvatskoj do 2008. godine, te Akcijskog plana
provedbe Strategije razvoja širokopojasnog pristupa internetu u Republici
Hrvatskoj za 2007. godinu, utvrđuju se kriteriji i mjerila za dodjelu poticajnih
sredstava, u ukupnom iznosu od 36.388.263,76 kuna, za razvoj širokopojasne
infrastrukture na područjima gdje ne postoji dostatan interes za razvoj i
ulaganje u infrastrukturu širokopojasnog pristupa internetu.

II.

Utvrđuju se ciljana geografska područja Republike Hrvatske na kojima će se
poticati razvoj i ulaganje u infrastrukturu širokopojasnog pristupa internetu (u
daljnjem tekstu: ciljana geografska područja), kako slijedi:
– ruralni i nedovoljno razvijeni krajevi Republike Hrvatske (područja od posebne
državne skrbi i brdsko-planinska područja), u skladu sa Zakonom o područjima od
posebne državne skrbi (»Narodne novine«, br. 26/2003, 42/2005 i 90/2005) i
Zakonom o brdsko--planinskim područjima (»Narodne novine«, br. 12/2002, 32/2002,
117/2003, 42/2005 i 90/2005):

**Prva skupina područja posebne državne skrbi:**Antunovac, Beli Manastir, Bilje, Bogdanovci, Borovo, Cetingrad, Civljane,
Čeminac, Darda, Donji Kukuruzari, Donji Lapac, Draž, Dubrovačko primorje,
Dragalić, Dvor, Erdut, Ernestinovo, Gvozd, Hrvatska Dubica, Hrvatska Kostajnica,
Ilok, Jagodnjak, Jasenovac, Kijevo, Kneževi Vinogradi, Lovas, Majur, Markušica,
Negoslavci, Nijemci, Nuštar, Osijek (Klisa, Nemetin, Sarvaš, Tenja), Petlovac,
Plitvička Jezera, Popovac, Rakovica, Slunj, Stara Gradiška, Stari Jankovci,
Šodolovci, Tompojevci, Topusko, Tordinci, Tovarnik, Trpinja, Vinkovci
(Mirkovci), Vojnić, Vrlika, Vukovar, Župa Dubrovačka.

**Druga skupina područja posebne državne skrbi:**Barilović, Benkovac, Biskupija, Brestovac, Čačinci, Drniš, Đulovac, Ervenik,
Glina, Gornji Bogićevci, Gospić, Gračac, Grubišno Polje, Hrvace, Jasenice,
Josipdol, Kistanje, Knin, Konavle, Krnjak, Lasinja, Lipik, Lišane Ostrovičke,
Lovinac, Mikleuš, Novigrad, Novska, Obrovac, Okučani, Otočac, Pakrac, Petrinja,
Plaški, Polača, Poličnik, Posedarje, Promina, Ružić, Saborsko, Sirač, Skradin,
Stankovci, Ston, Sunja, Škabrnja, Tounj, Udbina, Velika, Velika Pisanica, Veliki
Grđevac, Voćin, Vrhovine i Zemunik Donji.
Naselja u gradovima:

|  |  |
| --- | --- |
| Daruvar | naselja: Markovac, Vrbovac, |
| Dubrovnik | naselja: Bosanka, Brsećine, Dubravica, Donje Obuljeno, Čajkovica, Čajkovići, Gornje Obuljeno, Gromača, Kliševo, Knežica, Komolac, Ljubač, Mokošica, Mravinjac, Mrčevo, Nova Mokošica, Orašac, Osojnik, Petrovo Selo, Prijevoj, Pobrežje, Rožat, Šumet, Trsteno, Zaton, |
| Karlovac | naselja: Banska Selnica, Banski Moravci, Blatnica Pokupska, Brezova Glava, Brežani, Brođani, Cerovac Vukmanićki, Donja Trebinja, Donji Sjeničak, Gornja Trebinja, Gornji Sjeničak, Ivanković Sela, Ivošević Selo, Kablar, Kamensko, Karlovac – dijelovi Gornje Mekušje, Sajevac i Turanj, Klipino Brdo, Kljaić Brdo, Knez Gorica, Lipje, Manjerovići, Okić, Popović Brdo, Ribari, Skakavac, Slunjska Selnica, Slunjski Moravci, Tušilović, Udbinja, Utinja, Vukmanić. |
| Sisak | naselja: Blinjski Kut, Klobučak, Letovanci, Madžari, Staro Selo, |
| Slatina | naselja: Golenić, Ivanbrijeg, Lukavac, |
| Virovitica | naselja: Jasenaš, |
| Vodice | naselja: Čista Mala, Čista Velika, Grabovci, |
| Zadar | naselja: Babindub, Crno. |

**Treća skupina područja posebne državne skrbi:**Babina Greda, Bebrina, Bednja, Berek, Bosiljevo, Brinje, Brod Moravice, Cernik,
Cestica, Cista Provo, Crnac, Čađavica, Čaglin, Dekanovec, Donja Voća, Drenovci,
Galovac, Generalski Stol, Gornja Rijeka, Gradina, Grožnjan, Gundinci, Gunja,
Ivanska, Klakar, Kraljevec na Sutli, Kula Norinska, Lanišće, Lećevica, Levanjska
Varoš, Lokvičići, Netretić, Oprisavci, Oprtalj, Oriovac, Otok
(Splitsko-dalmatinska županija), Otok (Vukovarsko-srijemska županija), Pakoštane,
Perušić, Pisarovina, Podgorač, Podravska Moslavina, Podturen, Pojezerje,
Pokupsko, Prgomet, Proložac, Punitovci, Ribnik, Runovići, Satnica Đakovačka,
Semeljci, Sikirevci, Slavonski Šamac, Sopje, Starigrad, Suhopolje, Trnava,
Unešić, Velika Kopanica, Vođinci, Vladislavci, Vrbanja, Vrbje, Zagorska Sela,
Zagvozd, Zažablje, Zrinski Topolovac, Žumberak.

**Brdsko-planinska područja:**
– *gradovi:* Buzet, Čabar, Delnice, Imotski, Lepoglava, Ogulin, Orahovica, Senj,
Sinj, Trilj, Vrbovsko i Vrgorac.
– *općine:* Bistra, Budinšćina, Cerovlje, Čavle, Dicmo, Đurmanec, Fužine, Gračišće,
Jelenje, Jesenje, Kalnik, Kaptol, Karlobag, Klana, Klis, Lobor, Lokve, Lovreć,
Lupoglav, Ljubešćica, Matulji, Motovun, Mrkopalj, Muć, Novi Golubovec, Podbablje,
Primorski Dolac, Radoboj, Ravna Gora, Skrad, Stubičke Toplice, Šestanovac i
Vinodolska općina.

III.

Utvrđuju se skupine korisnika širokopojasnog pristupa internetu na ciljanim
geografskim područjima iz točke II. ove Odluke (u daljnjem tekstu: ciljane
skupine korisnika), kako slijedi:
– privatni korisnici (kućanstva),
– obrazovne ustanove (škole, veleučilišta, sveučilišta, učenički i studentski
domovi),
– javne zdravstvene ustanove (bolnice, domovi zdravlja, ambulante),
– ustanove kulture (muzeji, kazališta, galerije, knjižnice, arhivi).

IV.

Ukupna planirana vrijednost poticajnih sredstava namijenjenih razvoju i ulaganju
u infrastrukturu širokopojasnog pristupa internetu na ciljanim geografskim
područjima iznosi 16.136.263,76 kuna.
Poticajna sredstva se dodjeljuju do iscrpljenja ukupnih planiranih poticajnih
sredstava za razvoj infrastrukture širokopojasnog pristupa internetu na ciljanim
geografskim područjima iz točke II. ove Odluke i za priključenje ciljanih
skupina korisnika iz točke III. ove Odluke.
Sredstva se ravnomjerno raspoređuju na sva područja iz točke II. ove Odluke, na
sljedeći način:
– po 25% sredstava od ukupnog iznosa općih poticajnih sredstava namijenjeno je
za svaku od skupina područja posebne državne skrbi (ukupno 75% sredstava od
ukupnog iznosa općih poticajnih sredstava) i
– 25% sredstava od ukupnog iznosa općih poticajnih sredstava namijenjeno je
poticajima za brdsko-planinska područja.
U slučaju da se sredstva na određenom području ne iscrpe u potpunosti,
preusmjerit će se na područja gdje postoji interes veći od planiranog.

V.

Zadužuje se Hrvatska agencija za telekomunikacije da provede natječaj za dodjelu
poticajnih sredstava iz točke IV. ove Odluke davateljima usluga širokopojasnog
pristupa internetu na ciljanim geografskim područjima.

VI.

Osnovni uvjeti sudjelovanja trgovačkog društva na natječaju iz točke V. ove
Odluke su:
– trgovačko društvo je registrirano u Republici Hrvatskoj za obavljanje
telekomunikacijskih usluga,
– trgovačko društvo ima prijavu za obavljanje telekomunikacijskih usluga
pristupa internetu,
– naknada za pruženu uslugu mora biti jednaka ili manja od naknade za istovrsnu
uslugu na drugim područjima Republike Hrvatske,
– brzina prijenosa ne smije biti manja od 512/192 kbit/s,
– rok uspostave usluge ne smije biti dulji od šest mjeseci.

VII.

Poticajna sredstva iz točke IV. ove Odluke dodjeljuju se za razvoj
infrastrukture širokopojasnog pristupa internetu uz jamstvo ispunjavanja uvjeta
osiguranja prava pristupa izgrađenoj infrastrukturi svim drugim davateljima
telekomunikacijskih usluga na veleprodajnoj troškovnoj osnovi na ciljanim
geografskim područjima.
Informacijska i telekomunikacijska infrastruktura izgrađena ovim poticajima u
vlasništvu je trgovačkih društava koja dobiju poticajna sredstva.

VIII.

Poticajna sredstva iz točke IV. ove Odluke isplaćivat će Hrvatska agencija za
telekomunikacije jednokratno za svakog novopriključenog korisnika na
infrastrukturu širokopojasnog pristupa internetu na ciljanim geografskim
područjima.
Iznos poticajnih sredstava za svakog novopriključenog korisnika kao i način
određivanja broja novopriključenih korisnika bit će definirani natječajnim
postupkom iz točke V. ove Odluke.
Predviđena sredstva namijenjena su izgradnji telekomunikacijske infrastrukture,
pripadajućoj telekomunikacijskoj opremi po priključku na mjestu operatora i
korisnika, priključenju korisnika i radovima vezanim uz raspolaganje i
priključenje te opreme.
Poticajna sredstva se dodjeljuju svim trgovačkim društvima koja su odabrana u
postupku natječaja iz točke V. ove Odluke.
Sredstva su nepovratna i dodjeljuju se jednokratno po izvršenju preuzetih
obveza.
Po završetku natječaja Hrvatska agencija za telekomunikacije izvijestit će
Središnji državni ured za e-Hrvatsku i Ministarstvo mora, turizma, prometa i
razvitka o načinu raspodjele i količini dodjele poticajnih sredstava.

IX.

Ukupna planirana vrijednost poticajnih sredstava namijenjenih razvoju
infrastrukture širokopojasnog pristupa internetu na otocima iznosi 16.600.000,00
kuna bez PDV-a.
Iznos sredstava koji nije utrošen za ovu namjenu preusmjerit će se za namjenu iz
točke IV. ove Odluke.

X.

Poticajna sredstva iz točke IX. ove Odluke dodjeljuju se za razvoj
infrastrukture širokopojasnog pristupa internetu za povezivanje 20 matičnih i
područnih škola s područja Dubrovnika (7 škola), Šibenika (5 škola), Zadra (7
škola) i Trogira (1 škola) na otocima Lošinj, Dugi otok, Krapanj, Unije,
Koločep, Zlarin, Iž, Šipan, Lopud, Silba, Prvić, Ist, Olib, Ilovik i Susak, u
cilju:
– povezivanja matičnih i područnih škola na otocima u Hrvatsku akademsku i
istraživačku mrežu (CARNet), te
– uspostave sustava za daljinsko podučavanje.

XI.

Zadužuje se Hrvatska agencija za telekomunikacije da provede postupak javnog
nadmetanja u skladu sa Zakonom o javnoj nabavi (»Narodne novine«, br. 117/2001 i
92/2005), za nabavu usluge razvoja infrastrukture širokopojasnog pristupa
internetu na područjima iz točke X. ove Odluke.
Kriteriji odabira najpovoljnije ponude bit će ekonomski najpovoljnija ponuda na
temelju cijene i dodatnih kriterija. Razmjerna vrijednost kriterija cijene
iznosit će 70%.

XII.

Izgradnja infrastrukture širokopojasnog pristupa internetu na područjima iz
točke X. ove Odluke podrazumijeva uporabu postojećih sustava prijenosa te
dogradnju i izgradnju novih. Sustav prijenosa mora biti tehnološki neutralan.
Izgrađena infrastruktura širokopojasnog pristupa internetu mora zadovoljiti
tehničke uvjete po kojima se razvija Hrvatska akademska i istraživačka mreža (CARNet)
i to u vidu:
– sučelja (brzina prijenosa, kakvoća i raspoloživost prijenosnog sustava,
mikrolokacije i sl.),
– uspostave veze i sustava za daljinsko podučavanje,
– zajedničke informacijsko-komunikacijske opreme i drugih tehničkih uvjeta.
Informacijska i telekomunikacijska infrastruktura izgrađena ovim poticajima u
vlasništvu je trgovačkog društva koje zadovolji uvjete propisane u postupku
javnog nadmetanja iz točke XI. ove Odluke.
Hrvatskoj akademskoj i istraživačkoj mreži (CARNet) mora biti omogućeno pravo
najma ili pravo korištenja telekomunikacijskih kapaciteta ove infrastrukture.

XIII.

Hrvatska agencija za telekomunikacije izvijestit će Središnji državni ured za
e-Hrvatsku i Ministarstvo mora, turizma, prometa i razvitka o provedbi postupka
javnog nadmetanja iz točke XI. ove Odluke.

XIV.

Ova Odluka stupa na snagu danom donošenja, a objavit će se u »Narodnim
novinama«.

Klasa: 650-01/07-01/01
Urbroj: 5030108-07-1
Zagreb, 16. svibnja 2007.

Predsjednik
**dr. sc. Ivo Sanader**, v. r.

Odluka, NN 51/2007-1687
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)